## Pravilnik o minimalnim zdravstvenim i sigurnosnim zahtjevima koji se odnose na izloženost radnika rizicima koji potječu od elektromagnetskih polja

### NN 38/2008 (2.4.2008.), Pravilnik o minimalnim zdravstvenim i sigurnosnim zahtjevima koji se odnose na izloženost radnika rizicima koji potječu od elektromagnetskih polja

# MINISTARSTVO ZDRAVSTVA I SOCIJALNE SKRBI

**1316**

Na temelju članka 14. stavka 2. i članka 19. stavka 3. Zakona o zaštiti od
neionizirajućih zračenja (»Narodne novine«, br. 105/99) ministar zdravstva i
socijalne skrbi donosi

## PRAVILNIK

### O MINIMALNIM ZDRAVSTVENIM I SIGURNOSNIM ZAHTJEVIMA KOJI SE ODNOSE NA IZLOŽENOST RADNIKA RIZICIMA KOJI POTJEČU OD ELEKTROMAGNETSKIH POLJA1

Članak 1.

Ovim se Pravilnikom utvrđuju minimalni zdravstveni i sigurnosni zahtjevi koji se
odnose na izloženost radnika rizicima koji potječu od elektromagnetskih polja.
Primjena odredbi ovoga Pravilnika ne isključuje primjenu odredbi posebnih
propisa o zaštiti na radu2.

Članak 2.

Pojmovi koji se koriste u ovom Pravilniku imaju sljedeće značenje:
Granične vrijednosti izloženosti jesu granice izloženosti elektromagnetskim
poljima, koje se neposredno temelje na dokazanim akutnim učincima na zdravlje i
njihovim biološkim razmatranjima, a čije poštivanje osigurava zaštitu radnika
koji su izloženi elektromagnetskim poljima od svih poznatih dokazanih štetnih
učinaka na zdravlje.
Vrijednosti upozorenja jesu veličine neposredno mjerivih parametara, izraženih
putem jakosti električnog polja (E), jakosti magnetskog polja (H), gustoće
magnetskog toka (B) i gustoće snage (S), pri kojoj je potrebno poduzeti jednu
ili više mjera određenih ovim Pravilnikom, pri čemu je poštivanjem vrijednosti
upozorenja zajamčeno i poštivanje utvrđenih graničnih vrijednosti izloženosti.

II. OBVEZE POSLODAVACA

*Utvrđivanje izloženosti i procjena rizika*
Članak 3.

Poslodavac mora osigurati mjerenja i/ili izračunavanje razina elektromagnetskih
polja kojima su izloženi radnici. Procjena, mjerenje i izračun mogu se izvesti
sukladno znanstveno utemeljenim standardima i smjernicama i, gdje je to bitno,
uzimajući u obzir razine zračenja koje su naveli proizvođači opreme. Zbog
mogućih dugoročnih učinaka elektromagnetskih polja na zdravlje, primjenjujući
načela predostrožnosti, vrijednosti upozorenja smanjene su u odnosu na
odgovarajuće granične vrijednosti.
Procjenu, mjerenje i/ili izračun iz stavka 1. ovoga članka, nije potrebno
provesti na radnim mjestima otvorenim za javnost, ako je već provedeno
vrednovanje sukladno s odredbama ovoga Pravilnika o ograničavanju izloženosti
stanovništva elektromagnetskim poljima, te ako se ograničenja koja su njome
utvrđena poštuju i za radnike te se isključuju rizici za sigurnost.
Procjenu, mjerenje i/ili izračune navedene u stavku 1. i 2. ovoga članka,
planiraju i izvode pravne osobe ovlaštene od ministarstva nadležnog za
zdravstvo. Podaci dobiveni pri procjeni, mjerenju i/ili izračunu razine
izloženosti čuvaju se u odgovarajućem obliku, kako bi se kasnije u njih mogao
obaviti uvid.
Pri procjeni rizika izloženosti radnika elektromagnetskim poljima, poslodavac
obraća posebnu pažnju na sljedeće elemente:
(a) razinu, frekvencijski spektar, trajanje i vrstu izloženosti;
(b) granične vrijednosti izloženosti i vrijednosti upozorenja;
(c) sve učinke na zdravlje i sigurnost posebno ugroženih radnika;
(d) sve neposredne učinke, kao što su:
1) interferencija s medicinskom elektroničkom opremom i napravama (uključujući
stimulatore rada srca i druge implantate);
2) probojni rizik feromagnetskih predmeta u statičkim magnetskim poljima s
gustoćom magnetskog toka većom od 3 mT;
3) pokretanje električnih eksplozivnih naprava (detonatora);
4) požari i eksplozije, koji su posljedica zapaljivanja lako zapaljivih
materijala zbog iskri koje proizvode inducirana polja, dodirne struje ili
električno pražnjenje;
(e) postojanje alternativne radne opreme projektirane za smanjivanje razina
izloženosti elektromagnetskim poljima;
(f) u mogućoj mjeri, odgovarajuće podatke sakupljene tijekom zdravstvenog
nadzora, uključujući objavljene podatke;
(g) višestruke izvore izloženosti;
(h) istovremenu izloženost poljima različitih frekvencija.
Poslodavac mora posjedovati procjenu rizika i utvrđene mjere koje je potrebno
poduzeti u skladu sa člancima 4. i 5. ovoga Pravilnika u pisanom ili
elektroničkom obliku. Procjena rizika bilježi se na odgovarajućem mediju, u
skladu s odredbama posebnog propisa. Procjena rizika može uključivati opravdanje
poslodavca sukladno kojem, zbog prirode i opsega rizika povezanih s
elektromagnetskim zračenjem, daljnja podrobna procjena rizika nije potrebna.
Procjena rizika redovito se ažurira, posebno ako je došlo do značajnih promjena
zbog kojih je mogla zastarjeti, ili ako je rezultati zdravstvenog nadzora čine
potrebnom.

*Odredbe kojima je cilj uklanjanje ili smanjivanje rizika*
Članak 4.

S obzirom na tehnički napredak i raspoloživost mjera za nadzor rizika na izvoru,
rizici zbog izloženosti elektromagnetskom zračenju moraju se ukloniti ili
smanjiti na minimum.
Smanjenje rizika zbog izloženosti elektromagnetskom zračenju temelji se na
odredbama posebnog propisa o zaštiti na radu.
Na temelju procjene rizika iz članka 3. ovoga Pravilnika, ako se prijeđu
vrijednosti upozorenja, poslodavac izrađuje i provodi akcijski program koji
uključuje tehničke i/ili organizacijske mjere, s ciljem sprečavanja izloženosti
zračenju iznad graničnih vrijednosti, uzimajući u obzir posebno:
(a) druge radne metode koje iziskuju manju izloženost elektromagnetskim poljima;
(b) izbor opreme koja emitira manje elektromagnetskog zračenja, uzimajući u
obzir posao koji treba obaviti;
(c) tehničke mjere ograničavanja elektromagnetskog zračenja uključujući, po
potrebi, uporabu sigurnosnih sklopki, zaštite ili sličnih mehanizama za zaštitu
zdravlja;
(d) odgovarajuće programe održavanja radne opreme, sustava radnih mjesta i
položaja;
(e) projektiranje i raspored radnih mjesta i položaja;
(f) ograničenje trajanja i jakosti izloženosti;
(g) raspoloživost odgovarajuće opreme za osobnu zaštitu.
Na temelju procjene rizika iz članka 3. ovoga Pravilnika, radna mjesta na kojima
bi radnici mogli biti izloženi elektromagnetskom zračenju koje premašuje
vrijednosti upozorenja označavaju se odgovarajućim oznakama sukladno odredbama
posebnog propisa3, te pristup njima ograničava tamo gdje je to tehnički izvedivo.
Radnici ni u kojem slučaju ne smiju biti izloženi vrijednostima višim od
graničnih vrijednosti izloženosti.
Ako dođe do prekoračenja vrijednosti upozorenja, bez obzira na mjere koje je
poslodavac poduzeo, poslodavac je obvezan žurno poduzeti mjere u cilju smanjenja
izloženosti ispod vrijednosti upozorenja. Poslodavac je obvezan utvrditi razloge
prekoračenja vrijednosti upozorenja te sukladno tomu poboljšavati zaštitne i
preventivne mjere, kako bi se spriječilo ponovno prekoračenje navedenih
vrijednosti.
Poslodavac je obvezan prilagođavati mjere zaštite zahtjevima radnika koji su
posebno ugroženi.

*Obavješćivanje i izobrazba radnika*
Članak 5.

Poslodavac jamči da se radnici koji su izloženi rizicima elektromagnetskog
zračenja na radu i/ili njihovi predstavnici obavješćuju i osposobljavaju u vezi
s rezultatima procjene rizika, a posebno glede:
(a) poduzetih mjera za provedbu odredaba ovoga Pravilnika;
(b) veličine i značenja graničnih vrijednosti izloženosti i vrijednosti
upozorenja te povezanih mogućih rizika;
(c) rezultata procjene, mjerenja i/ili izračuna vrijednosti upozorenja izvedenih
sukladno članku 3. ovoga Pravilnika;
(d) načina na koji se otkrivaju i prijavljuju štetni utjecaji na zdravlje koji
su rezultat izloženosti;
(e) okolnosti u kojima radnici imaju pravo na zdravstveni nadzor;
(f) sigurne radne prakse za smanjivanje rizika zbog izloženosti.

*Granične vrijednosti izloženosti i vrijednosti upozorenja*
Članak 6.

Granične vrijednosti izloženosti određene su Pravilnikom o zaštiti od
elektromagnetskih polja (»Narodne novine«, br. 204/03 i 15/04) u Prilogu 1.
Tablici 1. pod nazivom Temeljna ograničenja.
Vrijednosti upozorenja određene su Pravilnikom o zaštiti od elektromagnetskih
polja u Pravilniku o zaštiti od elektromagnetskih polja (»Narodne novine«, br.
204/03 i 15/04) u Prilogu 2. Tablici 1. pod nazivom Granične razine referentnih
veličina.
Za procjenu, mjerenje i/ili izračun izloženosti radnika elektromagnetskim
poljima, sve dok usklađeni europski standardi Europskog odbora za
elektrotehničku normizaciju (CENELEC) ne obuhvate sve moguće situacije procjene,
mjerenja i izračuna, za procjenu, mjerenje i/ili izračun mogu se koristiti i
drugi znanstveno utemeljeni standardi.

*Savjetovanje i sudjelovanje radnika*
Članak 7.

Savjetovanje radnika i/ili njihovih predstavnika o pitanjima koja su obuhvaćena
odredbama ovoga Pravilnika, obavlja se sukladno posebnim propisima.

Članak 8.

Pravne i fizičke osobe koje rade s izvorima elektromagnetskih polja obvezne su
svoj rad i poslovanje uskladiti s odredbama ovoga Pravilnika u roku od jedne
godine od dana stupanja na snagu ovoga Pravilnika.

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa:011-02/08-04/30
Urbroj: 534-07-08-1
Zagreb, 28. ožujka 2008.

Ministar
**mr. Darko Milinović, dr. med**., v. r.

\_\_\_\_\_
1Pravilnik preuzima odredbe
Direktive 2004/40/EZ Europskog parlamenta i Vijeća od 29. travnja 2004. o
minimalnim zdravstvenim i sigurnosnim zahtjevima vezano uz izloženost radnika
štetnim fizikalnim čimbenicima (elektromagnetskim poljima)
2Zakon o zaštiti na radu (»Narodne novine« br. 59/96, 94/96, 114/03,
100/04) preuzima odredbe Direktive 89/391/EEZ od 12. lipnja 1989. o uvođenju
poticajnih mjera za unapređivanje zaštite zdravlja i sigurnosti radnika
3Pravilnik o sigurnosnim znakovima (»Narodne novine« br. 29/05)
preuzima iodredbe Direktive 92/58/EEZ od 24. lipnja 1992. o minimalnim
zahtjevima u pgoeldu osiguravanja znakova koji se odnose na sigurnost i zaštitu
zdravlja na radu

Pravilnik, NN 38/2008-1316
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)